Bulls steel Lions se brul in JohannesburgDie Bulls het vanmiddag hoog teen die Lions gerank om 30-12 in Johannesburg te wen. Foto: GB Jordaan. Wanneer laas het jy Steve Hofmeyr se Blou Bul-treffer op Emirates Airline Park gehoor? Taamlik lanklaas, nie waar nie? Want die Lions was vir 15 agtereenvolgende wedstryde baas teen Suid-Afrikaanse teenstanders in Johannesburg. Maar vanmiddag is dié Bulls-volkslied uit volle bors vanuit die Wes-pawiljoen gesing, te danke aan ’n skitterende vertoning deur die Pretorianers. Ná 80 minute se spel het Captain America vir Spiderman (al was hy sonder sy mondering) 30 – 12 geklop. ’n Jukskei-derby sorg altyd vir aksie. Vra net vir Naas Botha, Balie Swart, James Dalton of Morné Steyn: die adrenalien bruis net ’n bietjie sterker deur die are in die aanloop tot ’n Lions/Bulls-wedstryd. En ná vandag kan jy ook gerus jou hand in die klaskamer opsteek en dieselfde vraag vir Handré Pollard en Malcolm Marx vra. Beide spanne was gewond – hul gereelde kapteins is op die krukkelys en die kapteinsmantel moes noodgedwonge deur ’n nuwe speler gedra word. Toegegee, Marx en Pollard is waarskynlik nie die slegste plaasvervangers vir Warren Whiteley en Lood de Jager nie. Dan wou beide spanne ook weer op die wenpad kom ná verlede naweek se nederlae. Die Lions se Harold Vorster het juis gesê dat sy span se Kaapse nederlaag dalk nie ’n té slegte ding was nie – dit was ’n wekroep om weer wenrugby te speel. Maar dit was die Bulls wat die hongerste was en hulle het Saterdag die tuisspan met balbesit (in veral die eerste helfte) gesnoep. Die Lions het probeer om vanuit hul eie doelgebied met die bal te hardloop, maar die Pretorianers het telkemale hul planne gefnuik. ’n Drie deur Duane Vermeulen en Pollard se skopvoet het gesorg dat die besoekers ’n rustyd voorsprong van 14 – 0 geniet het. Pollard het die Bulls se voorsprong in die tweede helfte met nóg ’n strafskop gerek en die Rooibontes se ondersteuners het senuweeagtig aan hul biltong begin kou. Carlu Sadie het egter deurgebars vir die Lions se eerste drie en die Johannesburgers het stelselmatig weer met die vryheid van ouds begin speel. ’n Verdere twee Pollard-strafskoppe het egter die wind ietwat uit hul seile geneem, maar Dylan Smith se drie het die tuisspan weer rede gegee om te glo. Swak hanteerwerk, ’n tikkie benoudheid op die aanval en Warrick Gelant se drie in die 77ste minuut van die wedstryd het die wedstryd finaal buite die Johannesburgers se bereik geplaas. Verlede week het die Lions waarskynlik verdien om te wen, maar was aan die verloorkant. Vandag is hulle deur die beter span getroef. Bulls: Drieë: Duane Vermeulen, Warrick Gelant. Doelskop: Handré Pollard. Strafskoppe: Pollard (6). Lions: Drieë: Carlu Sadie en Dylan Smith. Doelskop: Elton Jantjies.